387,5 millióról indul a magyar vadászati világkiállítás költségvetése
Semjén Zsolt miniszterelnök-helyettes írja alá a 2021-es vadászati világkiállításról szóló megállapodást a nemzetközi vadászszervezettel. A kormány 387,5 milliót költ a világkiállításra az elkövetkező években. Közben európai lovas játékok is lesznek, Lázár Vilmos szervezi.
A kormány a következő években 387,5 millió forintot fordít a 2021-es vadászati világkiállítás megrendezésére - az erről szóló kormányhatározat hétfőn jelent meg a Magyar Közlönyben.

Semjén Zsolt miniszterelnök-helyettes, az Országos Magyar Vadászati Védegylet elnöke tavaly februárban jelentette be, hogy - 1971 után - Magyarország 2021-ben ismét vadászati világkiállítást rendez.

A kormányhatározat szerint a kormány felhatalmazza a miniszterelnök általános helyettesét, Semjén Zsoltot, hogy a kormány képviseletében írja alá a megállapodást Nemzetközi Vadászati és Vadvédelmi Tanáccsal augusztus 31-ig.

A világkiállítás megrendezésére idén 41,4 millió forintot, 2018-ban 61 millió, 2019-ben 72,4 millió, 2020-ban 93,6 millió, 2021-ben pedig 119,1 millió forintot, összesen 387,5 millió forintot fordítanak.

A határozat kitér arra is, hogy a vadászati világkiállítással egy időben megrendezik Magyarországon az európai lovas játékokat a Kincsem Parkban. A Magyar Lovassport Szövetség elnökét, Lázár Vilmost arra kérik, dolgozzák ki a rendezvény részletes programját.
Semjén Zsolt világkiállítás vadászat